I fəsil. Xilas olan oğlan
Mister və missis Durslilər Rivet Drayv küçəsində 4 nömrəli evdə yaşayır və həmişə fəxrlə bildirirdilər ki, onlar, şükür Allaha, tamamilə normal insanlardır. Kimdən olsa da, onlardan gözləmək olmazdı ki, onlar nə vaxtsa, hansısa qəribə və ya müəmmalı vəziyyətə düşsünlər. Mister və missis Durslilər istənilən qəribəliyə, müəmmaya və bu kimi boş şeylərə həmişə pis baxırdılar. Mister Dursli drel istehsalıyla məşğul olan "Hranninqs" firmasına başçılıq edirdi. O, çox qısa boyunlu və lopa bığlı kök kişiydi. Missis Dursliyə gəldikdə isə o, arıq, kürən qadınıydı, boynu isə boyuna uyğun nisbətdən demək olar ki, iki dəfə uzunuydu. Amma bu qüsur onun xeyrinəydi, çünki missis Dursli vaxtının çoxunu qonşuları pusub onların söhbətlərinə qulaq asmaqla keçirirdi. Belə uzun boyunla başqalarının çəpərinə boylanmaq çox rahatıydı.

Mister və missis Durslilərin Dadli adlı balaca oğulları vardı. Onların fikrincə, bu oğlan dünyanın ən gözəl uşağıydı.

Durslilər ailəsi arzulanması mümkün olan hər şeyə sahib idi. Amma onların bir sirri vardı və dünyada ən çox qorxduqları şey də oydu ki, kimsə bu sirrdən xəbər tutar. Durslilər hətta təsəvvür belə edə bilmirdilər ki, Potterlər haqqında həqiqət aşkara çıxsa, onların başına nələr gələr. Məsələ burasındaydı ki, missis Potter missis Durslinin doğmaca bacısıydı, amma onlar artıq bir neçə ildir ki, bir-birini görmürdülər. Missis Dursli hətta özünü elə aparırdı ki, guya onun ümumiyyətlə bacısı yoxdur, çünki bacısı və bacısının heç nəyə yaramayan əri Durslilərin tam əksinə idi.

Harri Potter və fəlsəfə daşı